АҞӘА, лаҵ 26 – Sputnik, Саид Барганџьиа. Афонҿыцтәи аҳаԥаҿы ажьырныҳәа акы инаркны лаҵарамза 25-нӡа иҭиин 45 763 билеҭ, уи 22 миллиони 191 нызқьи ахҭныҵит, лҳәеит Афонҿыцтәи аҳаԥы аменеџьер хада Есма Гарцкьиаԥҳа.
Гарцкьиԥҳа иазгәалҭеит лаҵарамзатәи аныҳәақәа рзы Афонҿыцтәи аҳаԥы ишаҭааз 11 нызқьи 691-ҩык аԥсшьацәа, урҭ хә-миллион мааҭ аҳаԥаҿы иаанрыжьит.
"Еиҿҳарԥшуазар, ҵыԥх ажьырныҳәа акы инаркны лаҵарамза 25-нӡа аҳаԥы иаҭааит 19 нызқьи 199-ҩык аиҳабацәеи 1286 ахәыҷқәеи, убас ала жә-миллион мааҭ рыхә абилеҭқәа ҭиин", — азгәалҭеит Гарцкьиаԥҳа.
Аменеџьер хада излалҳәо ала, ас еиԥш иҟоу аивгарақәа зыхҟьо ҵыԥх аолимпиада иахҟьаны аҳәаа ахьаркыз ауп.
"Ҵыԥх аолимпиада ыҟан. Ҳара ҳахь иаауаз аԥсшьацәа рхыԥхьаӡара маҷын. Аҳәааҿы аиҳарак аус зуаз шьапыла аиасырҭа акәын", — лҳәеит Гарцкьиаԥҳа.
Гарцкьиаԥҳа излалҳәо ала, аҳаԥаҿы есышықәса аҽазыҟаҵарақәа мҩаԥысуеит аԥсшьацәа рыдкыларазы.
Афонҿыцтәи аҳаԥы аҭыԥантәи ауааԥсыра рзы альготақәа ыҟоуп: ашколхәыҷқәа, астудентцәа, Аԥсны Аџьынџьтәылатә еибашьра иалахәыз рзы. Альготатә билеҭ ахә 100 мааҭк иркуеит, ильготатәым – 500 мааҭ.